四皓廟  其一
作者：王禹偁
朝代：宋

paragraphs: 秦皇焚舊典，漢祖溺儒冠。
萬民在塗炭，四老方宴安。
白雲且高卧，紫芝非素餐。
南山正優游，東朝忽艱難。
高步揖萬乘，拂衣歸重巒。
飛鴻自冥冥，束帛徒戔戔。
古廟對山開，清風向人寒。
更無隠遁士，空有賓客官。
况我謫宦來，塵跡污祠壇。
朝衣慚蕙带，佩玉愧紉蘭。
或依階下樹，陶暑解馬鞍。
或借廟前水，乘秋把魚竿。
吾道多齟齬，吾生利盤桓。
登山殊未倦，飲水聊盡驩。
精靈莫相笑，此意樂且盤。